ජංගම දුරකථන හෝ පරිගණක භාවිතයෙන් Online තාක්ෂණය ඔස්සේ අධ්‍යාපනය ලබන දරුවන් Online ක්‍රීඩා වැනි දෑ කෙරෙහි යොමුවීමේ වැඩි ප්‍රවණතාවයක් ඇති බව පසුගිය කාලයේ වාර්තා වුණා.Online ක්‍රීඩා ළමයින්ගේ අධ්‍යාපනයට සිදුකර ඇති බලපෑම කෙතරම්ද?මේ ඒ පිළිබඳ අප කළ සොයාබැලීමක්.කොවිඩ් 19 වසංගතය පැතිරයාමත් සමග අධ්‍යාපන ක්ෂේත්‍රයට දැඩි බලපෑමක් එල්ල වුණා.කොවිඩ් හේතුවෙන් වසර එක හමාරකට ආසන්න කාලයක් පාසල් පද්ධතිය වසා තිබීම හේතුවෙන් ළමුන්ට අධ්‍යාපන කටයුතු අඛණ්ඩ ව සිදුකරගෙන යාම සඳහා විකල්ප ක්‍රමවේද වෙත යොමුවීමට සිදුවුණා.ඊට විසඳුමක් වූයේ මාර්ගගත ක්‍රමය හෙවත් Online තාක්ෂණයයි.පාසලට ගොස් සිදුකළ ඉගෙනීම් කටයුතු නිවසට සීමා වී ජංගම දුරකතන හෝ පරිගණක භාවිතයෙන් සිදුකිරීම දරුවන්ට නුහුරු අත්දැකීමක් වී තිබුණා.වසංගතයත් සමග ක්‍රීඩා හා බාහිර ක්‍රියාකාරකම්වලින් දරුවන් දුරස් වී ඇති බව ද බොහෝ අවස්ථාවල වාර්තා වූ කරුණක්.Online තාක්ෂණයත් සමග ළමා ක්‍රියාකාරකම් අඩපණ කිරීමට සමත් විවිධ දෑ දරුවන්ට සමීප වීම ඊට හේතුවී තිබුණා.ඒ අතරින් ළමයින් වැඩිපිරිසක් යොමු වී තිබුණේ විවිධ Online  ක්‍රීඩාවලට යි.ළමයින් ජංගම දුරකතනයෙන් විවිධ ක්‍රීඩා කෙරෙහි වැඩි නැඹුරුතාවක් දැක්වීමේ අතුරු ප්‍රතිඵලයක් පසුගිය දිනවල මාතර - රොටුඹ ප්‍රදේශයෙන් වාර්තා වුණා.ඒ Online ක්‍රීඩාවලට ඇබ්බැහි වී සිටි මෙම සිසුවාට අධ්‍යාපන කටයුතු කෙරෙහි වැඩි අවධානයක් යොමුකරන ලෙස ඔහුගේ මව්පියන් අවවාද කර ජංගම දුරකතන භාවිතය සීමා කිරීමත් සමඟ යි.එයින් සිත්තැවුලට පත් සිසුවා මව්පිය අවවාදයට එහා ගිය අනුවණ තීරණයකට එළැඹ තිබුණේ සිය දිවිසැරිය නිමාකරමින්.නවීණ තාක්ෂණික ක්‍රමවේද ඔස්සේ අනාගතය ජයගැනීමට සිදු ව ඇති මෙවන් වකවානුවක වෙනත් දෑ කෙරෙහි යොමුවීමෙන් වළක්වාගැනීමට කටයුතු කිරීම මව්පියන් සතු වගකීමක්.